## Educació proposa que l’alumnat amb necessitats educatives especials graduat en ESO puga optar a programes formatius de qualificació bàsica

*** La directora general de Formació Professional ha traslladat als sindicats els currículums dels cicles formatius de grau bàsic
* S’incorpora el Projecte intermodular d’aprenentatge col·laboratiu basat en reptes per a adquirir habilitats i capacitats transversals
* Es garantix l’equilibri entre les dos llengües cooficials en les hores lectives dels continguts curriculars de l’àmbit de Comunicació i Ciències Socials**

La directora general de Formació Professional, Marta Armendia, s’ha reunit este dijous en mesa sectorial amb els sindicats per a traslladar-los la proposta dels currículums dels cicles formatius de Grau Bàsic de Formació Professional, conforme a la Llei orgànica 3/2022, de 31 de març, d’ordenació i integració de la Formació Professional.

Una de les novetats que proposa la Conselleria d’Educació és donar l’oportunitat a l’alumnat amb necessitats educatives especials que haja obtingut el títol de graduat en Educació Secundària Obligatòria perquè puga ser autoritzat -per la unitat directiva amb competències en FP- per a accedir als programes formatius de qualificació bàsica quan s’estime que no estan en condicions d’obtindre, almenys, un certificat professional d’entre els inclosos en els cicles formatius de grau mitjà.

A través d’esta iniciativa es pretén donar més opcions per a l’ocupabilitat d’este alumnat. Així mateix, es proporcionaran els suports necessaris per a avançar en la supressió de qualsevol tipus de barrera d’aprenentatge, d’accés a la informació i a la comunicació, garantint així la igualtat d’oportunitats.

D’altra banda, s’ha proposat la incorporació del projecte intermodular d’aprenentatge col·laboratiu que es basarà en metodologies basades en reptes. Cada equip docent haurà de dissenyar un o diversos reptes per a cada projecte, que impliquen l’activació de diversos resultats d’aprenentatge continguts en més d’un mòdul professional del cicle, incloent els corresponents als mòduls associats a les habilitats i capacitats transversals i a l’orientació laboral i la mamprenedoria.

La tutoria i l’orientació professional tindran en estes ensenyances una especial consideració, perquè hauran de fer un acompanyament socioeducatiu personalitzat i una orientació professional motivada i definida.

Finalment, en els currículums dels cicles formatius de grau bàsic es garantix l’equilibri entre les dos llengües cooficials en les hores lectives dels continguts curriculars de l’àmbit de Comunicació i Ciències Socials (Llengua Castellana, Llengua Estrangera d’Iniciació Professional, Ciències Socials i Valencià).

La directora general ha instat els sindicats a una nova reunió després de Setmana Santa i Pasqua, per a abordar la possibilitat d’incloure hores concretes de valencià dins de l’àmbit de Comunicació i Ciències Socials i estudiar la proposta que els alumnes de l’FP Bàsica puguen aconseguir certificar el B1 de valencià, complint determinats requisits.

Fecha: 17/04/2025